
ΔΙΑΧΡΟΝΙΚΟ ΜΟΥΣΕΙΟ ΛΑΡΙΣΑΣ



Λάρισα 3 Ιουλίου 2020
ΔΕΛΤΙΟ ΤΥΠΟΥ
Νέα ταινία στις νύχτες ισπανόφωνου κινηματογράφου
στο Διαχρονικό μουσείο

Οι νύχτες ισπανόφωνου κινηματογράφου στον κήπο του Διαχρονικού Μουσείου συνεχίζονται. Οι προβολές των ταινιών διοργανώνονται από την Εφορεία Αρχαιοτήτων Λάρισας στο πλαίσιο του προγράμματος του Ινστιτούτου Θερβάντες «Περιοδεύων Ισπανόφωνος Κινηματογράφος», σε συνεργασία με τις πρεσβείες της Ισπανίας, της Αργεντινής και της Ουρουγουάης στην Αθήνα και υλοποιούνται με την υποστήριξη του Συλλόγου Φίλων του Διαχρονικού Μουσείου, της Κινηματογραφικής Λέσχης Λάρισας και του Αναψυκτηρίου-Καφέ του Διαχρονικού Μουσείου.

Την προσεχή Τρίτη 7 Ιουλίου και ώρα 21.30 θα προβληθεί η βραβευμένη ταινία Μαύρα διαμάντια (Ισπανία και Πορτογαλία, 2013, 94’) του Μιγκέλ Αλκαντούδ, με τους Ανίντου Σαμακέ, Σετίγκι Ντιάλο, Ουίλι Τολέδο, Κάρλος Μπαρδέμ, Κάρλο Ντ’ Ούρσι, Άνα Ρισουένιο, Σαντιάγο Μολέρο, Αλασάνε Ντιακιτέ, Βίκτωρ Γκοσάλβεθ, Ραούλ Τεχόν, Ντανιέλ Φρέιρε, Ντάνι Μουριέλ, Χουάν Μαρτίν Γκραβίνα.
Λόγω της εφαρμογής των οδηγιών ασφαλούς διεξαγωγής θεαμάτων σε ανοιχτούς χώρους, ο αριθμός των θεατών θα είναι περιορισμένος. Κρατήσεις θέσεων στο τηλ. 2413 508252 και ώρες: 10.00-14.00. Θα τηρηθεί σειρά προτεραιότητας. Είσοδος δωρεάν.
Υπόθεση της ταινίας:

Ήρθαν στην Ισπανία από την Αφρική σε ηλικία 15 ετών, με την υπόσχεση ότι θα γίνουν αστέρες του ποδοσφαίρου. Οι παιδικοί φίλοι Αμαντού και Μούσα επιλέγονται στο Μαλί από κυνηγούς ταλέντων, οι οποίοι τους φέρνουν στη Μαδρίτη, για να θριαμβεύσουν. Ένα ταξίδι στην Ισπανία, την Πορτογαλία και τη Βόρεια Ευρώπη τους φέρνει αντιμέτωπους με τον σκοτεινό κόσμο του βασιλιά των σπορ, μιας επιχείρησης που θα πάψει να τους φέρεται όπως σε παιδιά, και θα τους αντιμετωπίσει ως «μαύρα διαμάντια».

Βραβείο του Κοινού στο Φεστιβάλ της Μάλαγα το 2013.

Κατάλληλη για ηλικίες άνω των 12 ετών.
Εφορεία Αρχαιοτήτων Λάρισας - Διαχρονικό Μουσείο Λάρισας

Περιφερειακή οδός Λάρισας – Τρικάλων, Μεζούρλο, Τ.Θ. 1126, 41500 Λάρισα

τηλ. 2413 508200, fax 2410 627935, email efalar@culture.gr, web larisa.culture.gr

